
Text rozhodnutia
Súd: Krajský súd Trenčín Spisová značka: 15Sd/100/2015 Identifikačné číslo súdneho spisu: 3015200423 Dátum vydania rozhodnutia: 05. 08. 2015 Meno a priezvisko sudcu, VSÚ: JUDr. Elena Zaťková ECLI: ECLI:SK:KSTN:2015:3015200423.2 Uznesenie Krajský súd v Trenčíne v právnej veci navrhovateľa: L. X., bytom U. č. XXX, XXX XX O. P., právne zastúpený JUDr. Jozefom Koľom, advokátom so sídlom Hutnícka 1, Košice proti odporkyni: Sociálna poisťovňa, ústredie Bratislava, Ul. 29. augusta č. 8, 813 63 Bratislava, o úrazovú rentu, na návrh navrhovateľa o preskúmanie zákonnosti rozhodnutia odporkyne č. 5491-28/2015-BA, zo dňa 18. mája 2015, takto r o z h o d o l : Krajský súd konanie vo veci z a s t a v u j e . Odporkyňa je p o v i n n á zaplatiť trovy právneho zastúpenia navrhovateľa vo výške 145,84 € do troch dní od právoplatnosti tohto uznesenia k rukám právneho zástupcu JUDr. Jozefa Koľa, so sídlom Hutnícka 1, Košice. o d ô v o d n e n i e : Tunajšiemu súdu bol dňa 08. júna 2015 doručený prostredníctvom právneho zástupcu JUDr. Jozefa Koľa návrh navrhovateľa na preskúmanie rozhodnutia odporkyne č. 5491-28/2015-BA zo dňa 18. mája 2015, ktorým odporkyňa rozhodla o zániku nároku navrhovateľa na úrazovú rentu, a to z dôvodu dovŕšenia dôchodkového veku. Písomným podaním doručeným súdu dňa 03. augusta 2015 navrhovateľ prostredníctvom právneho zástupcu súdu oznámil, že odporkyňa zrušila napadnuté rozhodnutie č. 5491-28/2015-BA zo dňa 18. mája 2015 rozhodnutím č. 5491-33/2015-BA zo dňa 20. júla 2015, a opravnému prostriedku navrhovateľa vyhovela v celom rozsahu, a preto predmet sporu odpadol. Z uvedených dôvodov na konaní netrvá, návrh na preskúmanie rozhodnutia berie späť a žiada konanie zastaviť. Zároveň si právny zástupca uplatnil trovy právneho zastúpenia. Podľa § 96 ods. 1 Občianskeho súdneho poriadku (ďalej len O.s.p.) navrhovateľ môže vziať za konania späť návrh na jeho začatie, a to sčasti, alebo celkom. Ak je návrh vzatý späť celkom, súd konanie zastaví. Podľa § 250l ods. 2 O.s.p. pokiaľ v piatej časti O.s.p. o rozhodovaní o opravných prostriedkoch proti rozhodnutiam správnych orgánov nie je ustanovené inak, použije sa primerane ustanovenie druhej hlavy s výnimkou § 250a. Podľa § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Vzhľadom k späťvzatiu návrhu navrhovateľom na preskúmanie napadnutého rozhodnutia súd s poukazom na ustanovenie § 96 ods.1 a § 250h ods. 2 O.s.p. konanie zastavil. O trovách konania súd rozhodol v zmysle § 146 ods. 2 veta druhá O.s.p. a § 246c O.s.p. Podľa § 146 ods. 1 písm. c) O.s.p. žiaden z účastníkov nemá právo na náhradu trov konania podľa jeho výsledku, ak konanie bolo zastavené. Podľa ods. 2 ak niektorý z účastníkov zavinil, že konanie sa muselo zastaviť, je povinný uhradiť jeho trovy. Ak sa však pre správanie odporcu vzal späť návrh , ktorý bol podaný dôvodne, je povinný uhradiť trovy konania odporca. Súd preto podľa ods. 2 v súlade s vyhláškou č. 655/2004 Z. z. priznal navrhovateľovi trovy právneho zastúpenia vo výške 145,84 € k rukám právneho zástupcu JUDr. Jozefa Koľa, so sídlom Hutnícka 1, Košice, a odporkyňa je zaviazaná zaplatiť ich do troch dní od právoplatnosti tohto uznesenia. Trovy konania pozostávajú z náhrady za 2 úkony právnej služby po 64,53 € v zmysle § 14 ods. 1 písm. a) Vyhlášky č. 655/2004 Z. z. v znení neskorších predpisov (ďalej len Vyhlášky), čo predstavuje spolu 129,06 € a paušálnu náhradu v zmysle § 16 ods. 3 Vyhlášky za 2 úkony po 8,39 spolu v sume 16,78 €, celkom 145,84 €, pretože dôvodne podaný návrh na preskúmanie rozhodnutia odporkyne č. 5491-28/2015-BA zo dňa 18. mája 2015, ktorým odporkyňa rozhodla o zániku navrhovateľa na úrazovú rentu, bol vzatý späť pre správanie odporkyne, ktorá jeho opravnému prostriedku v rámci autoremedúry vyhovela a napadnuté rozhodnutie zrušila. Odporkyňa je povinná zaplatiť navrhovateľovi náhradu trov konania k rukám právneho zástupcu navrhovateľa JUDr. Jozefa Koľa do troch dní od právoplatnosti uznesenia. Poučenie: Proti tomuto uzneseniu možno podať odvolanie do 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Trenčíne písomne, v dvoch vyhotoveniach. Podľa § 42 ods.3 a § 205 ods.1 O.s.p. odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané a datované s uvedením dátumu vyhotovenia odvolania, proti ktorému rozhodnutiu súdu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

